EUROPOS CENTRINIO BANKO REGLAMENTAS (EB) Nr. 1052/2008
2008 m. spalio 22 d.
iš dalies keičiantis Reglamentą (EB) Nr. 1745/2003 (ECB/2003/9) dėl privalomųjų atsargų reikalavimo taikymo
(ECB/2008/10)
EUROPOS CENTRINIO BANKO VALDANČIOJI TARYBA,
atsižvelgdama į Europos centrinių bankų sistemos ir Europos centrinio banko statutą (toliau - ECBS statutas), ypač į jo 19 straipsnio 1 dalį,
atsižvelgdama į 1998 m. lapkričio 23 d. Tarybos reglamentą (EB) Nr. 2531/98 dėl Europos centrinio banko privalomųjų atsargų reikalavimo taikymo (1),
atsižvelgdama į 1998 m. lapkričio 23 d. Tarybos reglamentą (EB) Nr. 2532/98 dėl Europos centrinio banko teisių taikyti sankcijas (2),
kadangi:
(1)
ECBS statuto 19 straipsnio 1 dalyje numatyta, kad Europos centrinio banko (ECB) valdančioji taryba gali patvirtinti reglamentus dėl privalomųjų atsargų skaičiavimo ir nustatymo.
(2)
Reglamento (EB) Nr. 2531/98 2 straipsnyje nustatyta, kad ECB, nediskriminuodamas ir vadovaudamasis ECB nustatytais kriterijais, gali atleisti įstaigas nuo pareigos laikyti privalomąsias atsargas.
(3)
ECB mano, kad būtina sugriežtinti kriterijus, kuriais remiantis įstaigos atleidžiamos nuo privalomųjų atsargų reikalavimų, ir pridėti naują kriterijų dėl galimybės atleisti įstaigas, kurioms taikomos Bendrijos arba valstybės narės nustatytos priemonės, dėl kurių įšaldomos lėšos arba apribojamas naudojimasis įstaigos lėšomis, arba kurioms taikomas ECB valdančiosios tarybos sprendimas, kuriuo sustabdoma arba panaikinama jų galimybė naudotis atviros rinkos operacijomis arba Eurosistemos nuolatinėmis galimybėmis.
(4)
Atsižvelgiant į patirtį, taip pat būtina iš dalies pakeisti Europos centrinio banko reglamentą (EB) Nr. 1745/2003 (ECB/2003/9) (3), siekiant patobulinti atsargų bazės sudedamųjų dalių, kurių atžvilgiu yra apskaičiuojamos privalomosios atsargos, apibrėžtį, ir nuostatas dėl įstaigų, laikančių privalomąsias atsargas per tarpininką, atleidimo nuo atskiros atskaitomybės reikalavimų.
(5)
Reglamente (EB) Nr. 1745/2003 (ECB/2003/9) taip pat turėtų būti nustatyti bendrieji kriterijai pereinamiesiems laikymo laikotarpiams, taikomiems įstaigoms, kurioms ECB privalomųjų atsargų reikalavimai pradėti taikyti dėl to, kad valstybė narė, kurioje jos yra, įsivedė eurą,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1745/2003 (ECB/2003/9) iš dalies keičiamas taip:
1.
2 straipsnio 2 ir 3 dalys pakeičiamos taip:
„2. Neturėdama pareigos pateikti prašymą, įstaiga atleidžiama nuo privalomųjų atsargų reikalavimų nuo laikymo laikotarpio, per kurį jos leidimas yra panaikinamas arba atmetamas, arba per kurį teisminė institucija arba bet kuri kita kompetentinga dalyvaujančios valstybės narės institucija priėmė sprendimą pradėti šios įstaigos likvidavimo procedūrą, pradžios.
ECB nediskriminuodamas gali atleisti nuo privalomųjų atsargų reikalavimų šias įstaigas:
a)
įstaigas, kurioms taikomos reorganizavimo priemonės;
b)
įstaigas, kurių lėšos įšaldomos ir (arba) kurioms taikomos kitos Bendrijos arba valstybės narės pagal Sutarties 60 straipsnio 2 dalį nustatytos priemonės, ribojančios naudojimąsi jų lėšomis, arba kurioms taikomas ECB valdančiosios tarybos sprendimas, kuriuo sustabdoma arba panaikinama jų galimybė naudotis atviros rinkos operacijomis arba Eurosistemos nuolatinėmis galimybėmis;
c)
įstaigas, kurioms taikant privalomųjų atsargų reikalavimus nebus pasiektas ECB privalomųjų atsargų sistemos tikslas. Priimdamas sprendimą dėl kiekvieno tokio atleidimo, ECB atsižvelgia į vieną ar kelis toliau išvardytus kriterijus:
i)
įstaigai leidžiama atlikti tik specialios paskirties funkcijas;
ii)
įstaigai draudžiama vykdyti aktyvias bankines funkcijas konkuruojant su kitomis kredito įstaigomis;
iii)
įstaigai yra teisiškai nustatyta pareiga visus savo indėlius numatyti skirti kaip pagalbą regiono ir (arba) tarptautinei plėtrai.
3. ECB skelbia įstaigų, kurioms taikomi privalomųjų atsargų reikalavimai, sąrašą. ECB taip pat skelbia sąrašą įstaigų, kurios yra atleistos nuo privalomųjų atsargų reikalavimų dėl kitų priežasčių negu:
a)
reorganizavimo priemonių taikymas;
b)
lėšų įšaldymas ir (arba) kitų Bendrijos arba valstybės narės pagal Sutarties 60 straipsnio 2 dalį nustatytų priemonių, ribojančių naudojimąsi įstaigos lėšomis, arba ECB valdančiosios tarybos priimto sprendimo, kuriuo sustabdoma arba panaikinama įstaigos galimybė naudotis atviros rinkos operacijomis arba Eurosistemos nuolatinėmis galimybėmis, taikymas.
Įstaigos gali vadovautis šiais sąrašais spręsdamos, ar jos turi įsipareigojimų kitai įstaigai, kuriai taikomi privalomųjų atsargų reikalavimai. Šie sąrašai negali būti laikomi pagrindu nustatant, ar pagal 2 straipsnį įstaigoms yra taikomi privalomųjų atsargų reikalavimai.“
2.
3 straipsnio 2 dalis pakeičiama taip:
„2. Į atsargų bazę neįtraukiami šie įsipareigojimai:
a)
įsipareigojimai bet kuriai kitai įstaigai, pagal 2 straipsnio 3 dalį nenurodytai įstaigų, atleistų nuo ECB privalomųjų atsargų sistemos taikymo, sąraše;
b)
įsipareigojimai ECB arba dalyvaujančiam NCB.
Taikydama šią nuostatą, įstaiga atitinkamam dalyvaujančiam NCB pateikia įrodymus, patvirtinančius jos įsipareigojimų bet kuriai kitai įstaigai, nenurodytai įstaigų, atleistų nuo ECB privalomųjų atsargų sistemos taikymo, sąraše, ir jos įsipareigojimų ECB arba dalyvaujančiam NCB faktinę sumą, kad šie įsipareigojimai nebūtų įtraukti į atsargų bazę. Jeigu tokie įrodymai negali būti pateikti išleistiems skolos vertybiniams popieriams, kurių pradinis terminas yra iki dvejų metų imtinai, įstaiga gali jos išleistų skolos vertybinių popierių, kurių pradinis terminas yra iki dvejų metų imtinai, negrąžintai sumai pritaikyti standartinį atskaitymą ir atimti ją iš atsargų bazės. Tokio standartinio atskaitymo dydį ECB skelbia tokiu pat būdu, kaip ir 2 straipsnio 3 dalyje nurodytą sąrašą.“
3.
4 straipsnio 1 dalis pakeičiama taip:
„1. Nulinė atsargų norma yra taikoma šioms įsipareigojimų kategorijoms (kaip nustatyta Reglamente (EB) Nr. 2423/2001 (ECB/2001/13) apibrėžtoje ECB pinigų ir bankų statistikos teikimo sistemoje):
a)
sutarto nuo dvejų metų termino indėliams;
b)
įspėjamojo nuo dvejų metų laikotarpio indėliams;
c)
atpirkimo sandoriams;
d)
išleistiems skolos vertybiniams popieriams, kurių pradinis terminas yra ilgesnis kaip dveji metai.“
4.
11 straipsnis pakeičiamas taip:
„11 straipsnis
Atsargų laikymas konsoliduotu pagrindu
Įstaigos, kurioms leidžiama teikti statistinius duomenis apie jų konsoliduotą atsargų bazę kaip grupei (kaip nustatyta Reglamente (EB) Nr. 2423/2001 (ECB/2001/13) apibrėžtoje ECB pinigų ir bankų statistikos teikimo sistemoje), pagal 10 straipsnio nuostatas laiko privalomąsias atsargas per vieną iš grupės įstaigų, kuri tarpininkauja tik šioms įstaigoms. Gavusi ECB leidimą teikti statistinius duomenis apie grupės įstaigų konsoliduotą atsargų bazę, grupei tarpininkaujanti įstaiga automatiškai atleidžiama nuo 10 straipsnio 6 dalies nuostatų ir tik visai grupei kaip vienetui leidžiama išskaityti 5 straipsnio 2 dalyje nurodytą sumą.“
5.
Įterpiamas šis 13a straipsnis:
„13a straipsnis
Euro zonos plėtra
1. Tais atvejais, kai valstybė narė, laikydamasi Sutarties, įsiveda eurą, ECB valdančioji taryba suteikia ECB vykdomajai valdybai teisę priimti sprendimus šiais klausimais, kai taikytina, atsižvelgus į ECBS rinkos operacijų komiteto nuomonę:
a)
dėl privalomųjų atsargų reikalavimų taikymo toje valstybėje narėje esančioms įstaigoms pereinamojo laikymo laikotarpio datų, kai pradinė data - euro įvedimo toje valstybėje narėje data;
b)
dėl atsargų bazės apskaičiavimo būdo siekiant nustatyti privalomųjų atsargų, kurias pereinamuoju laikymo laikotarpiu privalo laikyti eurą įsivedančioje valstybėje narėje esančios įstaigos, lygį, atsižvelgiant į Reglamente (EB) Nr. 2423/2001 (ECB/2001/13) nustatytą ECB pinigų ir bankų statistikos teikimo sistemą; ir
c)
dėl termino, iki kurio eurą įsivedančioje valstybėje narėje esančios įstaigos ir jų nacionalinis centrinis bankas turi apskaičiuoti ir tikrinti privalomąsias atsargas pereinamojo laikymo laikotarpio atžvilgiu.
Vykdomoji valdyba skelbia pranešimą apie savo sprendimą likus ne mažiau kaip dviem mėnesiams iki euro įvedimo toje valstybėje narėje dienos.
2. ECB valdančioji taryba taip pat suteikia ECB vykdomajai valdybai teisę leisti kitose dalyvaujančiose valstybėse narėse esančioms įstaigoms iš jų atsargų bazių išskaityti visus įsipareigojimus eurą įsivedančioje valstybėje narėje esančioms įstaigoms tais laikymo laikotarpiais, kurie sutampa su pereinamuoju laikymo laikotarpiu ir eina po jo, net jei tuo metu, kai apskaičiuojamos privalomosios atsargos, tokių įstaigų nėra 2 straipsnio 3 dalyje minimame įstaigų, kurioms taikomi privalomųjų atsargų reikalavimai, sąraše. Tokiu atveju ECB vykdomosios valdybos pagal šią dalį priimtuose sprendimuose gali būti papildomai nurodyta, kokiu būdu tokie įsipareigojimai išskaitomi.
3. Apie kiekvieną Vykdomosios valdybos sprendimą, priimtą pagal 1 ir 2 dalis, nedelsiant pranešama ECB valdančiajai tarybai; ECB vykdomoji valdyba laikosi kiekvieno po to ECB valdančiosios tarybos priimto sprendimo.“
2 straipsnis
Baigiamoji nuostata
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Priimta Frankfurte prie Maino, 2008 m. spalio 22 d.